आखिरी दिन पंच कुंडीय, छाता पहाड़ में दर्शन को लगी श्रद्धालुओं की भीड़
संत बाबा गुरु घासीदास की जन्म स्थली एवं तपोभूमि गिरौदपुरी धाम में तीन दिवसीय गुरु दर्शन मेले के आखिरी दिन दर्शनार्थियों की भीड़ उमड़ पड़ी।
कुतुब मीनार से भी ऊंचे जैतखाम के लोकार्पण होने के बाद इस वर्ष गुरुदर्शन मेला के पहले दो दिन अन्य वर्षों की तुलना में कम भीड़ नजर आई। लेकिन रविवार को गिरौदपुरी गांव से लेकर मेला स्थल, मुख्य मंदिर परिसर, पंच कुंडीय, चरण कुंड, अमृत कुंड, छाता पहाड़ आदि सभी स्थानों पर भीड़ लगी रही। भीड़ के बीच जगत गुरु विजय कुमार गुरु ने मुख्य मंदिर एवं मंदिर परिसर के जोड़ा जैतखाम में पालो चढ़ाया और मेला समाप्ति की घोषणा की।
जैसे ही समाज के जगत गुरु मुख्य मंदिर में पूजा अर्चना करने तथा ध्वजा लेकर पालो चढ़ावा के लिए निकले, वैसे ही गुरु निवास के पास मुख्य मंदिर प्रवेश द्वार पर दर्शनार्थियों का हुजूम उमड़ पड़ा। भीड़ को नियंत्रित करने सुरक्षा बलों को काफी मशक्कत करनी पड़ी। मुख्य मंदिर की परिक्रमा एवं पूजा अर्चना के बाद गुरु जी ने पालो चढ़ाया। पालो चढ़ाने के बाद मंच पर पहुंचते ही उन्होंने तीन दिनों के गुरु दर्शन मेला को शांति पूर्ण संपन्न कराने के लिए मेला में आए लाखों श्रद्धालुओं, मेला ड्यूटी मे लगे सभी अधिकारी, कर्मचारियों के प्रति आभार व्यक्त किया और मेला समाप्ति की घोषणा की।
गिरौदपुरी मेले में आने वाले दर्शनार्थियों की भारी भीड़ को देखते हुए प्रशासन की इस वर्ष की गई चाक-चौबंद व्यवस्था से मेला शांति पूर्वक संपन्न हुआ। यहां आने-जाने सहित पार्किंग, पानी आदि की समुचित व्यवस्था के कारण लोगों को परेशानी नहीं हुई।
मेला स्थल से महराजी तक तैनात थे पुलिस अफसर
मेले में दर्शनार्थियों की भीड़ को देखते हुए मेले के सुचारु संचालन के लिए प्रशासन ने इस वर्ष एडीशनल कलेक्टर लीना मंडावी के नेतृत्व में 15 संयुक्त कलेक्टर एवं डिप्टी कलेक्टर की ड्यूटी मेला स्थल, मुख्य मंदिर, प्रवेश द्वार, छाता पहाड़, गिरौदपुरी गांव, महराजी आदि सहित विभिन्न स्थानों पर लगाई गई थी।
अच्छी व्यवस्था फिर भी चोरी हो गए लोगों के मोबाइल
बाबा जी का दर्शन करने नगरी सिहावा से आए योगेश चंदनिया, गणेश राम नागरची, शांतनु कोसले ने बताया कि मेला स्थल पर अच्छी व्यवस्था के बाद भी उनका मोबाइल चोरी हो गया। महासमुंद क्षेत्र के भोरिंग से आए विष्णु टंडन, जन कुमार नारंग, केजाऊ खूंटे, जगत डीडी ने बताया कि मेले में अच्छी व्यवस्था थी, बाबा के दर्शन एवं गुरुजी का दर्शन लाभ मिला।
कलेक्टर डॉ. बसवराजू एस, एसपी मो. आरिफ हुसैन शेख मेला स्थल पर रहकर व्यवस्था का निरीक्षण कर रहे थे। सुरक्षा के लिए 1 कमांडेंट, 3 डिप्टी कमांडेंट, 5 एएसपी, 17 डीएसपी, 22 टीआई, 56 एएसआई तथा करीब 1200 सिपाहियों की ड्यूटी गिरौदपुरी गांव से लेकर मेला स्थल, छाता पहाड़ तक लगाई गई थी।
कसडोल. गिरौदपुरी में कुतुब मीनार से भी ऊंचे जैतखाम की दर्शन को उमड़े भक्त।
hin_Deva bho_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva